text: Demente nød en hotdog i Horsens
  04 maj 2014 kl. 12.00
  En gruppe demente fik søndag mulighed for at nyde en hotdog med det hele. De fik nemlig besøg af en pølsevogn på Sundhedscenter Lindehøj i Horsens. Og det skabte både smil og stillede sulten.
  - De fleste af vores beboere har ikke besøgt en pølsevogn i mange år. Vi håber derfor, at mødet kan skabe minder om gode oplevelser, fortæller assisterende områdeleder Karin Emig.
  Pølsevognens ophold i demensafsnittet bliver foreviget på billeder og efterfølgende hængt op på Drivhusets vægge.
  - Nogle af beboerne vil hurtigt glemme, at de spiste pølser i en pølsevogn, men ved at hænge billederne op vil oplevelsen skabe genkendelse hos de demente, hver gang de ser på dem, siger Karin Emig og tilføjer:
  - De pårørende kan af og til være i tvivl om, hvorvidt deres kære er i stand til at opleve glæden ved fællesskabet. Her kan billederne også være en slags dokumentation for, at beboerne har haft en god oplevelse.
  12 demente ældre bor i demensafsnittet Drivhuset på Sundhedscenter Lindehøj.
  